

VLADA REPUBLIKE HRVATSKE

Zagreb, 27. lipnja 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo zaštite okoliša i energetike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Davanje prethodne suglasnosti predstavniku Vlade za prihvaćanje amandmana drugih predlagatelja na Konačni prijedlog zakona o izmjenama i dopunama Zakona o financiranju vodnoga gospodarstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_ lipnja 2019. godine donijela

**Z A K L J U Č A K**

Daje se prethodna suglasnost predstavniku Vlade Republike Hrvatske za prihvaćanje amandmana Kluba zastupnika Hrvatske demokratske zajednice u Hrvatskome saboru, od 12. lipnja 2019. godine, na članak 10. Konačnog prijedloga zakona o izmjenama i dopunama Zakona o financiranju vodnoga gospodarstva.

KLASA:

URBROJ:

Zagreb,

PREDSJEDNIK

 mr. sc. Andrej Plenković

**Obrazloženje**

Klub zastupnika Hrvatske demokratske zajednice podnio je Amandman (P.Z.br. 607/1) na članak 10. Konačnog prijedloga Zakona o izmjenama i dopunama Zakona o financiranju vodnoga gospodarstva koji glasi:

U članku 10. kojim se mijenja članak 58., u stavku 2. mijenja se podstavak 1. i glasi:

„- dio naknade koji se plaća na cijelom uslužnom području, a prihodi od nje koriste se za dijelove sustava javne vodoopskrbe i/ili sustava javne odvodnje koji služe korisnicima vodnih usluga na cijelom uslužnom području ili njegovom pretežitom dijelu ili se koriste za dijelove sustava javne vodoopskrbe i/ili sustava javne odvodnje koji služe isključivo korisnicima vodnih usluga na području određene jedinice lokalne samouprave, ako se s njezinog područja ne mogu osigurati dostatni prihodi za te namjene (zajednički dio naknade za razvoj) i“

U podstavku 2. riječ „i“ briše se.

Podstavak 3. briše se.

Stavak 4. mijenja se glasi:

„Prihod od naknade za razvoj uvedene u jednakoj visini na uslužnom području i prihod od zajedničkog dijela naknade za razvoj koristi se sukladno planu gradnje komunalnih vodnih građevina vodeći se načelom prvenstva u potrebama i solidarnosti.“

Stavak 5. briše se.

Stavci 6. i 7. postaju stavci 5. i 6 .

Stručni nositelj izrade nacrta Konačnog prijedloga smatra da je amandman prihvatljiv uz sljedeće obrazloženje:

Ovim amandmanom pojednostavljuje se zakonski tekst, smanjuje se broj sastavnica naknade za razvoj, na način da se inicijalno predloženi solidarni dio naknade za razvoj integrira u zajednički dio naknade za razvoj. Zajednički dio naknade za razvoj osigurava se na teret svih korisnika vodnih usluga s uslužnog područja. Sredstva zajedničkog dijela naknade za razvoj:

* koriste se za razvoj sustava javne vodoopskrbe i/ili sustava javne odvodnje (magistralni cjevovodi, crpne stanice, uređaji za pročišćavanje otpadnih voda, uređaji za kondicioniranje vode za ljudsku potrošnju) koji služe korisnicima na cijelom uslužnom području ili u pretežitom dijelu ili se
* koriste za dijelove sustava javne vodoopskrbe i/ili sustava javne odvodnje koji služe isključivo korisnicima vodnih usluga na području određene jedinice lokalne samouprave, ako se s njezinog područja ne mogu osigurati dostatni prihodi za te namjene.

Prema izmijenjenom stavku 4. prihod od naknade za razvoj uvedene u jednakoj visini na uslužnom području i prihod od zajedničkog dijela naknade za razvoj koristi se sukladno planu gradnje komunalnih vodnih građevina, vodeći se načelom prvenstva u potrebama i solidarnosti.